<b>ואמר אליהם שמע ישראל,</b> פירש"י אפילו אין בידכם אלא זכות ק"ש בלבד כו' אטו ק"ש מילתא זוטרתי היא, ונ"ל שהעיקר הוא על התפילין שבראש כי הקורא ק"ש מסתמא אינו קורא כ"א ע"י תפילין שלא יהא כמעיד עדות שקר בעצמו <small>(ברכות יד:)</small> וע"י תפילין שבראשו תפול אימתה ופחד על האויבים כמ"ש <small>(דברים כח י)</small> וראו כל עמי הארץ כי שם ה' נקרא עליך ויראו ממך. ואמרו רז"ל <small>(ברכות ו.)</small> אלו תפילין שבראש ולדבר זה היו צריכין במלחמה שיראו השונאים וייראו מהם. ואף ק"ש של לילה כשם שמציל מכל מזיק ומחבל כך הוא מציל מן האומות אשר כחם מן שרים של מעלה, ולכך סמכו <small>(במד"ר כ כ)</small> ק"ש אל פסוק לא ישכב עד יאכל טרף ודם חללים ישתה <small>(במדבר כג כד)</small> כי פשוטו מדבר מסתמא בסתם מלחמה.

